**Par Bārtas tradicionālo vokālo daudzbalsību**

 **Stāsta etnomuzikoloģe Ieva Pāne:**

 Bārtā un visā Dienvidrietumkurzemē joprojām ir dzīva gan Latvijas, gan pasaules kontekstā ļoti unikāla tradicionālā mūzika - bet jo īpaši - tieši šim reģionam raksturīgā tradicionālā vokālā daudzbalsība. To veido garie saucieni – burdona daudzbalsībā dziedātas dziesmas, kā arī leiši un braucēju (braucamās) dziesmas - homofoni harmoniskās daudzbalsības piemēri.

 Lai gan tradicionālā vokālā daudzbalsība Bārtā un tās apkaimē dokumentēta visai plaši - jau 19.gs. beigās šo darbu ar vietējo skolotāju palīdzību uzsāka Jurjānu Andrejs, turpināja Emilis Melngailis, Jānis Brigzna, Andrejs Krūmiņš, Romualds Jermaks un citi. Tomēr - diemžēl, ne viss ir dokumentēts fiksējot dziesmu notāciju un arī tad, kad tas ticis darīts - tās pareizība ne vienmēr ir neapšaubāma. Audio dokumentācijas ir veiktas fragmentāri un neaptver visu Bārtā senāk un šodien dziedāto melodiju klāstu.

 Pēc tradicionālo funkcionālo kontekstu zaudēšanas - 20.gs. otrajā pusē vienīgie tradīcijas kopēji Latvijā ir etnogrāfiskie ansambļi, kas joprojām darbojas atsevišķos Latvijas novados un apgabalos. Arī Bārtā etnogrāfiskais ansamblis ir tas, kas tradīciju uztur dzīvu un nodod nākamajām paaudzēm. Ansamblis dibināts jau 1924. gadā (J.Ķīburs) un pastāv joprojām. Ansambļa repertuāra kodolu veido apmēram 50 dažādas melodijas un to versijas. Daļa no melodijām dokumentētas iepriekš, tomēr ir arī tādas, kas būtiski mainījušās laikam ritot un šodien pastāv unikālās, lokālās versijās.

 Kā etnomuzikoloģe, dažādu pētījumu rezultātā (sīkāk skat. CV zemāk), esmu konstatējusi, ka katrā no Dienvidrietumkurzemes ciemiem (Nīcā, Bārtā, Otaņķos), kuros joprojām dzīva ir tradicionālās dziedāšanas tradīcija, pastāv tieši lokāli raksturīgas melodiju versijas, kas laika gaitā fiksētas arī iepriekšējo pētnieku un tradicionālās mūzikas vācēju veiktajos lauka pētījumos. Izmaiņas joprojām notiek un arī šodien var konstatēt, ka šādas lokālas un iezīmīgas visā reģionā fiksētu melodiju versijas un varianti pastāv. To precīza un detalizēta fiksēšana un publicēšana ir svarīgs uzdevums, kas veicams steidzami - kamēr vecākās ansambļa dziedātājas vēl ir aktīvas. Tāpat neatsverami būtiski ir fiksēt ikkatru dziedājuma niansi - augstumu, melodiskos variantus katrā strofā un izpildījuma raksturu, tempu un dinamiku.

 Tādējādi - būtiski ir veidot Bārtas (un arī Nīcas un Otaņķu ) etnogrāfiskā ansambļa aktīvajā repertuārā esošo melodiju detalizētas transkripcijas pēc audio ieskaņojumiem, kā arī radīt nošu datorsalikumus un publicēt tos (ar zinātniskiem komentāriem), tādējādi veicinot ne vien lokālo melodiju versiju dokumentēšanu, bet arī - eventuāli – izpēti un pārmantošanu.

**IEVA PĀNE**

**PERSONAS DATI**

Dzimšanas gads: 1978

IZGLĪTĪBA

2010 - 2015 Studijas Jāzepa Vītola Latvijas Mūzikas akadēmijas akadēmiskā doktora studiju programmā Muzikoloģija. Promocijas darba tēma: Tradicionālā mūzika Dienvidkurzemē. (pabeigta akadēmiskā doktora studiju programma, tiek turpināts darbs pie promocijas darba izstrādes)

2008 – 2010 Studijas Jāzepa Vītola Latvijas Mūzikas akadēmijas akadēmiskā maģistra studiju programmā. Specializācija – Etnomuzikoloģija. Iegūts humanitāro zinātņu maģistra grāds mākslā.

2001 – 2005 Studijas Jāzepa Vītola Latvijas Mūzikas akadēmijas bakalaura studiju programmā Kompozīcija. Iegūts mākslas bakalaura grāds kompozīcijā.

1995 – 1999 Mācības Em.Melngaiļa Liepājas mūzikas koledžas mūzikas teorijas nodaļā. Iegūta vidējā profesionālā līmeņa izglītība un kvalifikācija Solfedžo, mūzikas vēstures un vispārējo klavieru priekšmetu pasniedzēja bērnu mūzikas skolās.

ZINĀTNISKIE GRĀDI

Mg. art.

DARBA PIEREDZE

2017 – IP Mūzikas vēsture un teorija vadītāja

2015 – IP Mūzikas projektu vadība vadītāja PIKC Liepājas Mūzikas, mākslas un dizaina vidusskola

2015 - Skolotāja Em.Melngaiļa Liepājas mūzikas vidusskolā. Mācību priekšmeti – Mūzikas literatūra, Mūzikas formas mācība, Projektu vadība, Akadēmiskās mūzikas vēsture un stilistika, Diplomreferāta vadība, KE Mūzikas formas mācība, KE Mūzikas literatūra. Prezentāciju veidošanas pamati, Populārās un džeza mūzikas vēsture, Kompozīcija, Datorika

2016 – 2017 Metodiķe mūzikas jomā PIKC Liepājas Mūzikas, mākslas un dizaina vidusskola

2010 - 2015 Docētāja un lektore (kopš 01.09.2012.) Jāzepa Vītola Latvijas Mūzikas akadēmijā. Studiju kursu Lauka pētījumi, Arhīvu prakse, Kultūras antropoloģija, Projektu vadība docēšana, kā arī bakalaura un maģistra darbu vadība profesionālā bakalaura studiju programmā Mūzikas vēsture un teorija (apakšprogrammā Etnomuzikoloģija) un akadēmiskā maģistra studiju programmā Mūzika (apakšprogrammā Etnomuzikoloģija) studējošajiem.

2013-2014 Zinātniskās pētniecības centra vadītāja pienākumu izpildītāja Jāzepa Vītola Latvijas Mūzikas akadēmijā

2008 - 2015 Asistente Latvijas Universitātes Literatūras, folkloras un mākslas institūta Latviešu Folkloras krātuvē

2003 – 2011 Kora māksliniece Rīgas Domes Kultūras pārvaldes Koncertorganizācijas AVE SOL kamerkorī AVE SOL

2005 – 2008 Nošu datorsalicēja un mājaslapas redaktore SIA Musica Baltica

2007 – 2009 Ārštata mūzikas redaktore Latvijas Radio 3 Programmā Klasika

PĒTNIECISKĀ DARBA VIRZIENI

Dienvidkurzemes tradicionālā mūzika visā tās daudzveidībā: daudzbalsība, melodiju izcelsmes un pārveides jautājumi, melodiju lokālā izplatība un varianti, teicēju repertuārs un tā pārmantošanas likumsakarības, tradicionālās mūzikas funkcionālie aspekti.

Tradicionālā mūzika Latviešu Folkloras krātuves kolekcijās: kolekciju veidošanās procesi un saturs, tradicionālās mūzikas vācēju un pētnieku personības.

2008 - tiek veikti regulāri Lauka pētījumi Dienvidkurzemē (Bārtā, Otaņķos, Rucavā, Sventajā)

2011 - Notiek darbs pie manuskripta par Tradicionālo mūziku Bārtā izstrādes un sagatavošanas publicēšanai.

DIGITĀLĀS UN PROFESIONĀLĀS PRASMES

• Nošu datorsalikumu veidošana un formatēšana – vairāk kā 20 gadu pieredze datorsalikumu izveidē programmā Sibelius

• Microsoft Office programmatūra un Office 365 pārvaldu pilnībā – apmeklēti dažādi kursi (Baltijas Datoru Akadēmijā un kompetences centrs Lielvārds)

• Vadīti kursi un semināri par Microsoft Office 365 pielietošanu attālinātajā mācību procesā - gan mazām grupām PIKC LMMDV, gan arī Latvijas mērogā (LNKC organizētie pedagogu profesionālās kompetences pilnveides kursi „Microsoft Office 365 un Microsoft Teams lietošana mūzikas izglītības programmās“ 2021. gada 9.04. un 16.04.)

 • Veidoju digitālus mācību līdzekļus, ko pašai izmantot savās stundās gan klātienes, gan arī attālinātā mācību procesa laikā (sākot no 2020.g. septembra), kā arī interaktīvus digitāli aizpildāmus pārbaudes darbus.

ZINĀTNISKĀS PUBLIKĀCIJAS

2012 Ieva Pāne, Robežmītu pārvērtēšana: Dienvidkurzemes garie saucieni un leiši, Letonica Nr.3 (24), Rīga: LULFMI, 2012, 73. – 98.lpp.

2013 Ieva Pāne, Dimentions of creativity in derivation, formation and modification of musical practice: the cycle of spring jubilation songs of South-West Kurzeme, Local and global understandings of creativities. Multipart music making and the construction of ideas, contexts and contents” Ardian Ahmedaja (Ed.), publicēts izdevniecībā Cambridge Scholar Publishing (ISBN (10): 1-4438-4741-0, ISBN (13): 978-1-4438-4741- 4)

2015 Ieva Pāne, The Influence of Creative Personalities on the Natural Course of Multipart Singing in Bārta Village, Multipart music. Individuals and Educated People in Traditional Multipart Music Practises, Institute of Musicology RCH HAS, Budapest, 2015, pp. 397. – 415. (ISBN 978-963-416-016-8)

2017 Ieva Pāne, Patapuse klajumāja, palēkdama gavilēju: Bārtas etnogrāfiskā ansambļa darbība un repertuārs. Publicēts kolektīvajā zinātniskajā monogrāfijā Bārtas dzīpari. Valoda, kultūra, tradīcijas, ļaudis., Izdevniecība LiePa, Liepāja, 2017. ISBN 978-9934- 569-23-4., 206. – 245.lpp. sagatavots publicēšanai

Ieva Pāne, Redefining Correspondences Between Transcription and Field, ko plānots izdot rakstu krājumā Historical sources and contemporary fieldwork in ethnomusicology – relationship, dialogue, mutual benefit. Multidisciplinary approaches to the study of historical sources of traditional music, ko publicēs izdevniecībā Cambridge Scholar Publishing (precīzs nosaukums, kā arī iespējamais izdošanas laiks vēl nav zināms. Raksts ir pilnībā sagatavots un iesniegts publicēšanai).

DALĪBA ZINĀTNISKĀS KONFERENCĒS UN SEMINĀROS

2011 Dalība 6. Starptautiskajā zinātniskajā konferencē Mūzikas zinātne šodien: pastāvīgais un mainīgais. Referāta tēma: Pētniecības procesa organizācija pirms došanās “laukā”: instrumentārijs un tehnoloģijas.

2011 Dalība starptautiskajā konferencē 41st International Ballad Conference, Faro, Portugālē. Referāta tēma: The Reflection of Lithuanians in the Traditional Music of South-West Latvia

2011 Dalība konferencē Tradīcijas un robežas (Apvienotā pasaules latviešu zinātnieku 3.kongresa un Letonikas 4.kongresa ietvaros) Referāta tēma Robežmītu pārvērtēšana: Bārtas un Nīcas “garie saucieni” un “leiši”.

2012 Dalība starptautiskā konferencē Meeting of the ICTM Study Group on Historical Sources of Traditional Music, Austrijā, Vīnē. Referāta tēma: Redefining Correspondences Between Transcription and Field.

2012 Dalība ICTM (International Counsil for Traditional Music) daudzbalsīgās mūzikas grupas konferencē Tirānā, Albānijā. Referāta tēma The dimentions of creativity in derivation, formation and modification of musical practice

2013 Dalība ICTM (International Counsil for Traditional Music) daudzbalsīgās mūzikas grupas konferencē Budapeštā, Ungārijā. Referāta tēma: The influence of creative persons on the natural course of traditional multipart singing in Bārta village

2013 Dalība LULFMI organizētajā seminārā, semināru ciklā “Pētījumu poētika”, LULFMI. Priekšlasījuma tēma: "Radošās izpausmes Dienvidkurzemes tradicionālās vokālās daudzbalsības izveidē, modifikācijā un rekonstrukcijā".

2014 Starptautiskā zinātniskā konferencē 20th Meeting of the ICTM Study Group on Historical Sources of Traditional Music, Portugālē, Aveiro. Referāta tēma: The Use of Consolidation of Knowledge and Experience of Individual Collectors in the Study of Traditional Music of South-West Kurzeme.

2017 Konference Piemares ļaudis un likteņi (Letonikas 7.kongresa ietvaros), Liepājā. Referāta tēma: Jēkabs Ķīburs un viņa tautasdziesmu pūrs.